Kapenaars gewaarsku teen perdebyplaagFoto verskaf deur stad Kaapstad. Die stad Kaapstad het inwoners gewaarsku teen ŉ perdebyplaag wat reeds besig is om die stad binne te dring en na verwagting sal vererger. Ulrike Irlich, projekbestuurder teen indringer perdebye, het Maandag in ŉ verklaring gesê duisende Europese papierwespe se neste is reeds uit gebiede soos Durbanville, Kuilsrivier, Brackenfell, Kraaifontein en Bellville verwyder. Die neste is ook van huise in Bothasig, Ottery, Plumstead, Constantia, Woodstock, Athlone en Wetton verwyder, wat aandui dat die indringing besig is om erger te word, het Irlich gesê. “Gedurende lente word perdebye wakker nadat hulle die hele winter dormant was. Die steek van hierdie perdebye is besonder pynlik,” het sy gesê. “Verlede seisoen is talle berigte ontvang van perdebye wat werkers aangeval het terwyl hulle besig was druiwe en ander vrugte te oes. Die perdebye hou ook ŉ gevaar vir inwoners in wat onbewustelik ŉ kolonie versteur.” Foto verskaf deur stad Kaapstad. Volgens Irlich is die stad Kaapstad se spanne vir die beheer van indringer perdebye (IWC) op ‘n gereedheidgrondslag om die indringing te beveg. ŉ Projek is in Oktober 2014 van stapel gestuur met die doel om die reusebevolking van indringende Europese papierwespe in die stad te verminder. “Inwoners word aangemoedig om waarnemings van perdebye aan te meld of ŉ betroubare plaagbeheermaatskappy te kontak. Indien neste privaat verwyder word, word huiseienaars aangemoedig om ŉ verslag met die straatadres en die hoeveelheid neste wat verwyder is aan [email protected] te stuur om te help met beplanning vir die toekoms en navorsing,” het sy gesê. Sy het beklemtoon IWC-spanne sal help met die perdebye se verwydering sover hulle kan, maar dat hulle nie opgelei of toegerus is om bye te verwyder nie. Sy het ook gesê dat die spanne nie inheemse perdebye kan verwyder nie.